Persies val onverwags vas | Netwerk24
Persies val onverwags vas
Deur Boetie Hattingh 08 Oktober 2018 06:01
Worcester Perseverance het Vrydagaand 28 September in Bonnievale onverwags lelik vasgeval toe Bonnievale United hom met 22 punte teenoor 11 geklop het.
Dit het Persies verhoed om 'n punt uit die wedstryd te kry.
United het van die afskop af die pas aangegee en Persies altyd op die agtervoet gehou. United het sommer in die eerste paar minute die telbord vir sy eerste drie, wat ook verdoel is, laat rol; telling 7-0 vir United. Dit is kort daarna opgevolg met 'n onverdoelde drie; 12-0 vir United.
Maar, soos almal Persies ken, veg die span met mening terug en hy het United tot 'n fout en 'n strafskop gedwing wat Alley Johnson deur die pale gejaag het; 12-3 vir United.
Persies het telkens met die bal in die hand gevaarlik gelyk, soos toe hy sy agterlyn wegstuur en die senter Julian Lodewyk agter die doellyn gaan kuier het vir 'n netjiese drie, (doelskop mis); 12-8 vir United.
Persies het later drie punte bygevoeg toe Johnson met nog 'n strafskop geslaag het; 12-11 vir United. United het Persies in die laaste 40 minute egter met sy taktiese skoppe uitoorlê en die telbord aan die beweeg gehou. Hy het ook weer twee drieë by sy telling gevoeg en dit tot 22-11 laat aanrol.
Persies is ten spyte van die onverwagse nederlaag steeds in die wedloop vir die uitspeelwedstryde met nog 'n wedstryd in die sakkie teen Young Good Hopes van Ashton.
Dit is boonop 'n tuiswedstryd vir Persies.
'n Mens hoop maar net dat van die skeidsregters konsekwent met hul beslissings sal wees en nie spanne sal bevoordeel nie – veral nie met die uitspeelwedstryde nie.